ปลุกชีพบัตรเดบิตกสิกรไทยไล่กวาด
กสิกรไทยตั้งเป้าขยายฐานบัตรเดบิตเพิ่ม 9 ล้านใบ ดันยอดใช้จ่ายโต 100% สร้างรายได้ค่าธรรมเนียม 2,700 ล้านบาท
2 มี.ค. 2555

กสิกรไทยตั้งเป้าขยายฐานบัตรเดบิตเพิ่ม 9 ล้านใบ ดันยอดใช้จ่ายโต 100% สร้างรายได้ค่าธรรมเนียม 2,700 ล้านบาท 
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ธนาคารตั้งเป้าขยายฐานบัตรเดบิตในปีนี้จาก 7 ล้านใบ เพิ่มขึ้นเป็น 9 ล้านใบ โดยจะเป็นการออกบัตรใหม่ 4 ล้านใบ พร้อมเพิ่มยอดการใช้จ่ายผ่านบัตรจาก 2 หมื่นล้านบาท เป็น 4 หมื่นล้านบาท เพื่อให้สอดคล้องกับนโยบายเพิ่มรายได้ค่าธรรมเนียมของธนาคารในปีนี้ที่ตั้งเป้าไว้ถึง 25% หรือ 1.7 หมื่นล้านบาท 
“ปีที่ผ่านมาเรามีรายได้ค่าธรรมเนียมจากบัตรเดบิตประมาณ 2,400 ล้านบาท หรือคิดเป็น 20% ของรายได้ค่าธรรมเนียมทั้งหมด ในปีนี้หากเป็นไปตามคาดเราจะมีรายได้เพิ่มขึ้นเป็น 2,700 ล้านบาท และมีส่วนแบ่งการตลาดมากกว่า 50% ของยอดการใช้จ่ายทั้งระบบ 6-7 หมื่นล้านบาท” นายปกรณ์ กล่าว
นายปกรณ์ กล่าวว่า การออกบัตรใหม่ในปีนี้ธนาคารจะเน้นเจาะตลาดลูกค้ากลุ่มเจนวายที่มีอยู่ในตลาดกว่า 11 ล้านราย เนื่องจากเป็นกลุ่มวัยเรียนหรือวัยเริ่มทำงานจะเหมาะกับการใช้บัตรเดบิตเป็นผลิตภัณฑ์แรกและเป็นการเปิดโอกาสให้ธนาคารสามารถขายข้ามผลิตภัณฑ์เพื่อสร้างรายได้เพิ่มเติม
ล่าสุด ธนาคารได้ร่วมกับพันธมิตรออกบัตรเดบิตลายใหม่จากเกมชื่อดัง “Angry Birds” โดยผู้ถือบัตรจะได้สิทธิพิเศษ เช่น ดูหนังทุกรอบทุกเรื่องในเครือเมเจอร์ที่ราคา 99 บาท จากปกติ 140 บาท รับประทานไอศกรีมที่สเวนเซ่นส์ราคา 99 บาท จากปกติ 175 บาท โดยคาดว่าจะมียอดการสมัครใช้ 5 แสนใบ